1.

Zmeny a doplnenia uskutočnené v špecifikácii: — Proces výberu odrôd: Zoznam odrôd použiteľných pre výrobok Riz de Camargue je stanovený na základe postupu zaručujúceho konzultáciu so všetkými výrobcami CHZO. Kritériá výberu sú dvojaké, pričom na jednej strane zaručujú, aby odroda bola prispôsobená agroklimatickým podmienkam oblasti Camargue (zachovanými kritériami sú životaschopnosť po vyklíčení, včasná zrelosť, výška rastlín, odolnosť voči poľahnutiu, správanie voči chorobám), a na druhej strane zaisťujú, aby všetky zasadené odrody zodpovedali rovnakému typu, aby tak vznikli zrná podobných vlastností umožňujúce získať po spracovaní výrobok s mimoriadne vysokou rovnorodosťou vzhľadu (tvar zrna, úroveň spracovania, neprítomnosť poškodení) a vlastností pri varení (čas varu a lepivosť). Povolené odrody ryže vždy patria do typov odrôd Japonica a Indica. Výber povolených odrôd sa uskutočňuje na základe testovania Francúzskym strediskom pre ryžu Riz de Camargue. Táto zmena a doplnenie nemá vplyv na zhrnutie. Účelom tohto nového obmedzenia, na ktorom sa dohodli aktéri pôsobiaci v danom odvetví, je zaviesť doplnkový prostriedok na zaistenie kvality a posilniť spojenie s oblasťou. Rovnorodosť výrobku, ktorá je typická pre ryžu z Camargue, je tak výsledkom súboru výrobných postupov, medzi ktoré patria: pestovanie v podmienkach s priaznivou klímou a riadeným prísunom vody a výber odrôd, ktorým sa ešte viac znižuje tlak chorôb (výber tolerantných odrôd) a variabilita tvarov v rámci tej istej skupiny. Toto opatrenie navyše umožňuje zvýšiť trvanlivosť výrobkov a rozšíriť možnosti uváženého úsilia o obmedzenie používania odrôd s nedostatočnými vlastnosťami a príliš citlivých odrôd. — Vo fáze „osevu“ sa pridáva obmedzenie z hľadiska vysledovateľnosti odrody, a to aj v prípade opakovaného osevu: Použiť možno len odrody stanovené výborom zloženým zo zástupcov tohto odvetvia. V prípade opakovaného osevu musí poľnohospodár použiť rovnakú odrodu alebo odrodu rovnakého tvaru. Informácie o odrodách sa sledujú. Účelom je zosúladenie s opisom fázy 1 (výber použiteľných odrôd) uvedeným v špecifikácii, aby sa tento zavedený doplnkový prostriedok kontroly kvality konkretizoval reálnym zvýšením kvality v celom odvetví: na úrovni pestovania, potom na úrovni riadenia zberu a skladovania nelúpanej ryže za súčasnej snahy zabrániť vzniku nevhodných zmesí. — Riadenie zberu: upresnili sa obsah vlhkosti a obsah inertnej hmoty v ryži pri prijímaní ryže do skladu v priestoroch skladujúcej organizácie: obsah vlhkosti nižší ako 25 % a obsah inertnej hmoty (organickej a anorganickej) nižší ako 10 %. Tieto upresnenia sa stanovili aj pre nelúpanú ryžu po umytí a sušení na začiatku procesu výroby: obsah vlhkosti nižší alebo rovný 15 % a obsah inertnej hmoty (organickej a anorganickej) nižší ako 4 %. Tieto zmeny a doplnenia nemajú vplyv na zhrnutie. Tento opis vlastností nelúpanej ryže slúžiacej na výrobu ryže z Camargue obsahuje informácie o špecifikáciách obsahu vlhkosti a nečistôt. Účel tohto opisu súvisí so súčasnou agropriemyselnou situáciou v oblasti Camargue, kde povolania zberača/skladovateľa a pestovateľa ryže môžu vykonávať rôzne podniky, pre ktoré je nelúpaná ryža z Camargue predmetom transakcií. Preto je dôležité uviesť tieto informácie.